**Li Yuying** (tradisjonell kinesisk: 李煜瀛, forenklet kinesisk: 李煜瀛, Wade-Giles: *Li Yü-ying*), bedre kjent under sitt stilnavn **Li Shizeng** (kinesisk: 李石曾, W.-G.: *Li Shih-tseng*, født 29. mai 1881 i Beijing men nedstammende fra fylket Gaoyang i det som nå er provinsen Hebei i Kina, død 30. september 1973 på Taiwan) var en kinesisk skolemann og politisk aktivist på anarkistisk side. Ved sitt arbeid med å skaffe fransk utdannelse for unge kinesere tidlig på 1900-tallet og ved andre tiltak senere fikk han en meget stor betydning for kinesisk samfunnsutvikling og for formasjonen av de kinesiske samfunnseliter før 1949.

Politisk stod han enkelte kinesiske anarkistiske sirkler nær. Han hadde studert både Proudhon og Kropotkin. Hans politiske moral var preget av universalisme og en synkretisme som bragte sammen både kinesisk tradisjon og vestlige frihetsidealer.

Liv og virke
------------

Gan stammet fra en familie av mandariner hvorav noen hadde vært ministre i Qing-dynastiets regjeringer.

Li Yuying ble oppdratt i en ånd av åpenhet mot Vesten, og fikk i 1903 ledsage Kinas ambassadør Sun Baoqi til Paris. I Frankrike bestemte han seg etter kort tid at han ikke ville følge i familiens fotspor og slå inn på en embedsmannskarriere. Han slo seg med blant bøndene i Montargis, og ble der i tre år. Så tilbragte han tre år ved Sorbonneuniversitetet og Pasteurinstituttet og studerte da kjemi og biologi.

I Paris i 1902 møtte han Wu Zhihui, og de formet et vennskap som skulle vare livet langt. I 1906 grunnla de sammen den første kinesiske anarkistiske organisasjon, «Nye Verden-selskapet». Snart etter begynte de publikasjonen av tidsskriftet *Xin Shiji* («Ny Æra»), som skulle utkomme i tre år. Li bidro med sine evner som skribent, oversetter og redaktør, og fokuserte på å obversette anarkistiske tekster og å kritisere mandsjustyret (Qing-styret) i hjemlandet. 

I 1907 sluttet han seg til den Qing-opposisjonelle undergrunnsbevegelsen Tongmenghui.

I 1909 returnerte Li til Kina. Der hentet han 30 kinesere som inviterte til å arbeide ved fabrikken *Caseo-Sojaïne* i den parisiske forstad *La Garenne-Colombes*. Dette var en fabrikk som Sun Yat-sen hadde besøkt i 1909. Li Shizengs hensikt var tofoldig: Utvikling av produksjon av en rekke billige soyaprodukter, noe han anså som nyttig for å kunne møte de hyppig forekommende hungersnødene i Kina. Dessuten å muliggjøre at de kineserne han bragte til Frankrike å både studere og arbeide - intellektuelt og manuelt arbeid i samme monn. 

Etter hvert bragte denne bevegelsen, Mouvement Travail-Études, drøyt 2000 unge kinesere til Frankrike. Men på grunn av de økonomiske problemer som Frankrike etter hvert havnet i, ble arbeidskomponenten etter hvert nesten altoverskyggende. Det ble ikke lett å skaffe seg formell utdannelse samtidig.

Li returnerte til Kina etter 1911-revolusjonen. Noen få år etter, i 1914, åpnet han den første kinarestauranten i Paris. I 1915 grunnla han i Paris «Ligaen for flittig arbeid og nøysomme studier» (*Qingong jianxue hui*) og sammen med Cai Yuanpei i 1916 «Det fransk-kinesiske selskap for utdannelse» (*Fa Hua jiaoyuhui*). Meget av hans liv ble viet til sino-fransk utdannelsesarbeid. 

Li Shizeng returnerte til Kina etter Japans nederlag og dro til Shanghai i 1956. Han flyttet så til Taiwan der han døde 92 år gammel i 1973.

Referanser
----------

1. 1 2   oppført som Shizeng 李石曾 Li, maitron-en-ligne.univ-paris1.fr[Hentet fra Wikidata]

Litteratur
----------

* P. Bailey: «The Chinese Work-Study Movement in France», i *The China Quarterly* 115 (1988), s 441-461.
* A. Dirlik: *Anarchism in the Chinese Revolution*. Berkeley: University of California Press, 1991.
* M. Levine: *The Found Generation*. Seattle: University of Washington Press, 1993.
* Li S. & Chu M.: *Geming (Revolution)*. Paris: Xin shiji congshu. 1907
* William Shurtleff, Akiko Aoyagi: *Li Yu-ying (Li Shizeng) - History of His Work with Soyfoods and Soybeans in France, and His Political Career in China and Taiwan (1881-1973)*, publisert 2011, ISBN 978-1-928914-35-8
* P. Zarrow: *Anarchism and Chinese Political Culture*. New York: Columbia University Press. 1990

Eksterne lenker
---------------

* Biografisk riss fra www.soyinfocenter.com

|  |  |
| --- | --- |
| Oppslagsverk/autoritetsdata | Geni **·** VIAF **·** GND **·** LCCN **·** ISNI **·** SUDOC **·** NLA
 |